Újraindul a gyári alkatrészellátás a legikonikusabb Toyota Land Cruiserhez
A Toyota Gazoo Racing a J40-es széria 70. születésnapja alkalmából hivatalosan megerősítette, hogy ismét elkezd alkatrészeket gyártani a veterán terepjáróhoz a GR Heritage Parts Project keretében. 

Ha klasszikus Toyota Land Cruiserekre terelődik a szó, a legtöbbünknek nem az 1951-től 55-ig gyártott első (BJ, FJ), és nem is az 1955-től 1960-ig gyártott második (J20/30), hanem az 1960-tól egészen 1984-ig gyártott harmadik, J40-es sorozat ugrik be elsőként, mivel karakteres megjelenésével, elpusztíthatatlanságával, robusztusságával és kiváló terepjáró-képességével talán ez a generáció hagyta a legmélyebb nyomot az autózás történetében. 
Később a Toyota még egy belül modern, de retró külsejű szabadidő-autóval is megidézte legendás terepjárója szellemét 2006-ban, a J40-esből merítő FJ Cuiser végül annyira sikeres lett, hogy még ma is gyártásban van.
A bejelentés fontosságát hangsúlyozza, hogy a Toyota Gazoo Racing olyan pótalkatrészeket gyárt majd a J40-eshez, amelyek már évtizedekkel ezelőtt kifogytak a boltok polcairól. Eredeti gyári alkatrészként értékesítik majd ezeket (a beszállítókkal folytatott különleges együttműködés révén), így a tulajdonosok még hosszú éveken át könnyedén szervizelhetik és vezethetik majd kedvenc autójukat, melyhez sok emlék köti őket.
A Land Cruiser régi ígérete, hogy „bárhová elviszi az embereket, és épségben vissza is hozza őket”. Még azok a modellek is, amelyeknek a gyártását már több évtizede beszüntették, a vásárlók dédelgetett kedvenceinek számítanak, és továbbra is részt vesznek a mindennapi életben a világ azon részein, ahol úttalan utakon kell közlekedni: segítik a megélhetést és az aktív életvitellel járó kikapcsolódást is. Az utóbbi években azonban rendkívül komoly hiány mutatkozott a J40 alkatrészeiből, emiatt a Land Cruiser tulajdonosok aggodalmukat fejezték ki a gyár felé, hogy már nem sokáig tudják életben tartani hűséges terepjárójukat.
Ezért döntött úgy a Toyota Gazoo Racing, hogy ismét gyártásba veszi azokat az alkatrészeket, amelyekre a legnagyobb igény mutatkozik. A vállalat előzetes felméréseket végeztetett a kereskedőkkel és a Land Cruiser rajongói klubok képviselőivel, és ezen egyeztetések után most az előkészítése zajlik a legfontosabb funkciókkal - hajtás, kanyarodás és fékezés - kapcsolatos alkatrészek újragyártásának és értékesítésének a J40-es sorozat számára.
Miután lezárul az előkészítés szakasza, a motorokat, hajtásláncokat és kipufogórendszereket a modern alkatrészektől elkülönítve, ún. „heritage” alkatrészként kínálják majd, várhatóan 2022 elejétől kezdve.
Ezen kívül a Toyota Gazoo Racing hivatalos oldalán élesített egy online kérdőívet is, amelyen keresztül az ügyfelek jelezhetik, hogy mely alkatrészekre, részegységekre van továbbiakban szükségük. Ezeket a visszajelzéseket felhasználják majd a következő újragyártandó alkatrészcsomag kiválasztásakor.
A Toyota Gazoo Racing korábban már kínált újragyártott alkatrészeket régi Toyota modellekhez, az A70-es és A80-as Suprához, valamint a 2000 GT típushoz, de ez lesz az első alkalom, hogy nem egy sportautó számára készítenek alkatrészeket. Tervbe vette a vállalat a J40-esen kívül más Land Cruiser generációk számára gyártandó pótalkatrészek gyártását is, ehhez azonban további egyeztetések szükségesek.
 
Fotók: Toyota

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/nemzetkozi-hirek/ujraindul-gyari-alkatreszellatas-legikonikusabb-toyota-land-cruiserhez
